Павышаецца паспяховасць вучняў, зніжаецца колькасць пропускаў урокаў, паляпшаецца зваротная сувязь школа – бацькі… Усё гэта вынікі ўкаранення ў навучальных установах нашай краіны электронных дзённікаў і журналаў. Адзнаку ў іх не падставіш, старонку з двойкай не вырвеш, “нічога не задавалі” бацькам не скажаш. Яны, седзячы дома або на працы, могуць у любы момант зайсці ў свой акаўнт і паглядзець, які бал іх дзіця атрымала на ўроку і што было зададзена на наступны. Пры жаданні можна нават наладзіць SMS-апавяшчэнне пра атрыманыя адзнакі.